Tarybos direktyva
1980 m. sausio 15 d.
dėl valstybių narių įstatymų, susijusių su leidžiamomis tam tikrų fasuotų produktų vardinių kiekių ir vardinių tūrių skalėmis, suderinimo
(80/232/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi 1976 m. sausio 20 d. Tarybos direktyva 76/211/EEB dėl valstybių narių įstatymų, susijusių su tam tikrų fasuotų produktų komplektavimu pagal masę arba tūrį, suderinimo [4] nustatomos tokių fasuotų prekių turinio leidžiamosios neigiamos paklaidos kartu su žymėjimais ir kontrolės metodais, kurie turi būti taikomi tokioms fasuotoms prekėms, kad jos galėtų būti apyvartoje visoje Bendrijoje;
kadangi minėtoji direktyva nepašalina visų prekybos fasuotais produktais kliūčių, kylančių dėl tokių produktų metrologines savybes reglamentuojančių įstatymų skirtumų; kadangi valstybėse narėse yra skirtingų nuostatų dėl tokių produktų tūrio ar masės; kadangi todėl tokios nuostatos turi būti suderintos;
kadangi konkretaus produkto kiekių, kurie yra tokie artimi, jog yra pavojus suklaidinti pirkėją, skaičius turi būti kiek galima sumažintas dėl didesnio rinkos skaidrumo;
kadangi šis sumažinimas turi būti taikomas fasuotų prekių tarai ir produktams, parduodamiems pagal masę arba tūrį;
kadangi 1971 m. liepos 26 d. Tarybos direktyvoje 71/316/EEB dėl valstybių narių įstatymų, susijusių su bendromis matavimo priemonių ir metrologinės kontrolės metodų nuostatomis, suderinimo [5] su pakeitimais, padarytais Stojimo sutartimi [6], numatoma, kad tam tikrų produktų realizavimo reikalavimų, ypač susijusių su tam tikrų fasuotų kiekių taisyklių nustatymu, suderinimui gali būti taikomos atskiros direktyvos,
PRIĖMĖ ŠIĄ DIREKTYVĄ:
1 straipsnis
Ši direktyva taikoma produktams, fasuotiems pagal Direktyvos 76/211/EEB 1 ir 2 straipsnius, bei tiems produktams, kurie nurodyti šios direktyvos prieduose; ji netaikoma fasuotiems produktams, skirtiems tik profesionaliam naudojimui.
2 straipsnis
1 straipsnyje nurodyti produktai skirstomi į tris grupes:
a) pagal masę arba tūrį parduodami produktai, išskyrus b ir c punktuose nurodytus produktus.
I priede kiekvienam šių produktų yra nustatyta pakuočių turinio vardinių kiekių verčių skalė;
b) pagal masę arba tūrį parduodami ir į kietąją tarą supakuoti produktai, išvardyti II priede, išskyrus I priede išvardytus produktus.
II priede šiems produktams nustatyta taros talpų verčių skalė;
c) aerozoliniai produktai.
III priede tokiems produktams nustatyti jų skystosios fazės tūriai, o metalinės taros atveju - taros talpos.
3 straipsnis
Ant fasuotų prekių visais atvejais turi būti nurodyta produkto, esančio pakuotėje, vardinė masė arba vardinis tūris pagal Direktyvos 76/211/EEB reikalavimus.
2 straipsnio b ir c punktuose nustatytais atvejais ant taros taip pat turi būti nurodyta, tačiau taip, kad nebūtų painiojama su pirmiau nurodytais duomenimis, jos vardinė talpa pagal II priedo ir III priedo 1 punkto nuostatas, o prireikus pateikiama nuoroda į prieduose minimus EN standartus.
4 straipsnis
Jei sudaromas sudėtinis paketas iš dviejų ar daugiau atskirų fasuotų prekių, I, II ir III prieduose išvardytos dydžių verčių skalės taikomos atskiroms fasuotoms prekėms.
Jei fasuotą prekę sudaro dvi ar daugiau atskirų pakuočių, kurios neskirtos parduoti atskirai, fasuotai prekei taikomos I, II ir III prieduose išvardytų dydžių verčių skalės.
5 straipsnis
Valstybės narės negali atsisakyti, drausti ar riboti pateikti į rinką fasuotas prekes, atitinkančias šios direktyvos reikalavimus, remdamosi fasuotų prekių vardiniu kiekiu I priede ir III priedo 2 punkte išvardytoms fasuotoms prekėms arba jų taros vardine talpa II priede išvardytoms fasuotoms prekėms, arba dėl bet kurios iš šių dviejų priežasčių III priedo 1 punkte išvardytų produktų atveju.
6 straipsnis
Iki 1982 m. sausio 1 d. valstybės narės negali atsisakyti, drausti ar riboti pateikti į rinką fasuotas prekes, atitinkančias Direktyvos 76/211/EEB reikalavimus, jei vardinio kiekio taroje ar taros talpos vertė nėra nurodyta šioje direktyvoje, tačiau kuri buvo pateikta suinteresuotų valstybių narių rinkai pranešimo apie ją dieną.
Pirmoji straipsnio dalis netaikoma priemonėms, kurių imsis Jungtinė Karalystė ir Airija nustatydamos SI (Tarptautinės vienetų sistemos) vienetais išreikštas verčių skales.
7 straipsnis
Valstybės narės patvirtina priemones, kurios, įsigaliojusios per 24 mėnesius nuo pranešimo apie šią direktyvą, ją įgyvendina, ir apie tai nedelsdamos praneša Komisijai.
Valstybės narės užtikrina, kad šios direktyvos taikymo srityje priimtų vidaus teisės aktų pagrindinių nuostatų tekstai būtų pateikti Komisijai.
8 straipsnis
Ši direktyva skirta valstybėms narėms.
Priimta Briuselyje, 1980 m. sausio 15 d.